Document ID: 31985D0016

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 19ης Δεκεμβρίου 1984
με την οποία εξουσιοδοτείται η Ιταλική Δημοκρατία να συνεχίσει την εφαρμογή ορισμένων μέτρων διασφάλισης, σύμφωνα με το άρθρο 108 παράγραφος 3 της συνθήκης
(Το κείμενο στην ιταλική γλώσσα είναι το μόνο αυθεντικό)
(85/16/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τι διατάξεις της συνθήκης για την ίδρυση της Ευρωπαϊκής Οικονομικής Κοινότητας, και ιδίως το άρθρο 108 παράγραφος 3,
Εκτιμώντας:
ότι με την απόφαση 74/287/ΕΟΚ (1), όπως τροποποιήθηκε με την απόφαση 75/355/ΕΟΚ (2), η Επιτροπή εξουσιοδότησε την Ιταλική Δημοκρατία να λάβει ορισμένα μέτρα στα πλαίσια του άρθρου 108 παράγραφος 3 της συνθήκης·
ότι η άνοδος των τιμών των πετρελαϊκών προϊόντων, που σημειώθηκε το 1979/80, είχε σαν αποτέλεσμα την αισθητή επιδείνωση του ισοζυγίου τρεχουσών συναλλαγών· ότι η αποκατάσταση της ισορροπίας, που επιχειρήθηκε από το 1983 και μετά, παραμένει εύθραυστη και πάντως εξαρτάται από τη συνέχιση των προσπαθειών που έχουν αναληφθεί για την ενίσχυση του ανταγωνιστικού χαρατκήρα της ιταλικής οικονομίας μέσα σε συνθήκες αυξημένης εσωτερικής και εξωτερικής νομισματικής σταθερότητας·
ότι οι ιταλικές αρχές ακολουθούν ένα οικονομικό και δημοσιονομικό πρόγραμμα που έχει σαν στόχο να θέσει τις δημόσιες δαπάνες υπό έλεγχο και να μειώσει το έλλειμμα του προϋπολογισμού και το ποσοστό πληθωρισμού· ότι το πρόγραμμα αυτό έχει μελετηθεί κατά τέτοιο τρόπο ώστε να αναμένεται ότι θα συμβάλει στην αποκατάσταση του εξωτερικού ισοζυγίου·
ότι επιβάλλεται να μειωθούν οι επιβαρύνσεις από το εξωτερικό χρέος, οι οποίες εμφανίζονται αισθητά αυξημένες, συνεπεία κυρίως της αύξησης της τιμής του δολαρίου και της ανόδου, σε πραγματικούς όρους, των επιτοκίων διεθνώς·
ότι η άρση των μέτρων διασφάλισης, που η Ιταλία εξουσιοδοτήθηκε να λάβει, πρέπει να γίνει σταδιακά ώστε οι προσαρμογές χαρτοφυλακίου, που έχουν αναβληθεί επί μεγάλο χρονικό διάστημα, να μη προκαλέσουν κινήσεις με αποσταθεροποιητικές επιπτώσεις και να μη διακόψουν την πορεία προς την αποκατάσταση της εξωτερικής ισορροπίας· ότι, συνεπώς, ενδείκυνται να διατηρηθούν ορισμένοι συναλλαγματικοί περιορισμοί επί πράξεων σε κεφάλαια που κανονικά έχουν ελευθερωθεί·
ότι οι ιταλικές αρχές έχουν προβεί σε ελάφρυνση των μέτρων διασφάλισης που είχαν αρχικά ληφθεί κατά παρέκκλιση των υποχρεώσεων απέναντι στην Κοινότητα όσον αφορά την ελεύθερη κυκλοφορία των κεφαλαίων· ότι έχουν τη βούληση να συνεχίσουν προς την κατεύθυνση αυτή, ανάλογα με τα αποτελέσματα που θα υπάρξουν ως προς την αποκατάσταση του ισοζυγίου πληρωμών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η Ιταλική Δημοκρατία εξουσιοδοτείται, προσωρινά και μέσα στα όρια των μέτρων που περιέχονται στο παράρτημα της παρούσας απόφασης, να περιορίσει την εκτέλεση μεταφορών σχετικών με τις κινήσεις κεφαλαίων που έχουν ελευθερωθεί κατά την ημερομηνία της παρούσας απόφασης, σύμφωνα με τα άρθρα 1 και 2 της οδηγίας του Συμβουλίου της 11ης Μαΐου 1960 (πρώτη οδηγία για την εφαρμογή του άρθρου 67), όπως τροποποιήθηκε με την οδηγία της 18ης Δεκεμβρίου 1962.
2. Εκτός από την περίπτωση παράτασης, που θα αποφασίσει η Επιτροπή υπό τους όρους που προβλέπονται στο άρθρο 2 παράγραφος 3, η ισχύς της παρούσας απόφασης είναι τρία έτη μετά την έγκρισή της.
Άρθρο 2
1. Η Επιτροπή παρακολουθεί με προσοχή την εξέλιξη της οικονομικής κατάστασης στην Ιταλία.
2. Επιφυλάσσεται να τροποποιήσει ή να καταργήσει, μετά από διαβούλευση με το ενδιαφερόμενο κράτος μέλος, την παρούσα απόφαση, να διαπιστώσει ότι οι συνθήκες που οδήγησαν στην έκδοσή της έχουν μεταβληθεί σημαντικά ή ότι οι επιπτώσεις της αποδεικνύονται περισσότερο περιοριστικές απ' όσο επεδίωκε.
3. Αν, πριν από την ημερομηνία λήξης της παρούσας απόφασης, το κράτος μέλος στο οποίο απευθύνεται η τελευταία επικαλεστεί την εμμονή των δυσχερειών ή σοβαρούς κινδύνους δυσχερειών στο ισοζύγιο πληρωμών, η Επιτροπή θα προβεί σε συνολική εξέταση της οικονομικής κατάστασης προκειμένου να εξακριβώσει αν πρέπει να παρατείνει την εφαρμογή του συνόλου ή τμήματος των μέτρων διασφάλισης που ισχύουν.
Άρθρο 3
Η απόφαση 74/287/ΕΟΚ της 8ης Μαΐου 1974 καταργείται.
Άρθρο 4
Η παρούσα απόφαση απευθύνεται στην Ιταλική Δημοκρατία.
Βρυξέλλες, 19 Δεκεμβρίου 1984.

Labels: 3
18
19